جبل الطر

**جبل الطر** هوّ تيريطوار مور لبحر و مدينة تابعة للمملكة لمتحدة لي جات ف الراس الجنوبي ديال شبه د لڭزيرة د إيبيريا. التيساع ديالها واصل ل 6،7 لكم²، و عندها حدود ف الشمال معا سپانيا. التقدير ديال عدد السكان ديالها ف 2022 كان ف جوايه 32688 واحد، أغلبية ديالهوم محليين (جبلطريين).

ف 1704، لقوات لأنڭلو-هولاندية سيطرات على جبل الطر من عند سپانيا ف لوقت ديال حرب لخلافة د سپانيا. التيريطوار تّعطى بشكل كامل ؤ نهائي ل بريطانيا لعظيمة ف معاهدة ؤتريخت د 1713. جبل الطر ولّا قاعدة موهيمة ديال لبحرية لبريطانية، سيرتو ف لفترة ديال لحروب الناپوليونية و لحرب لعالمية الجاوجة، حيت كاتكونطرولي ممر ضيّق ديال الدخول و لخروج من لبحر الشامي (لأبيض لمتوسط)، لي كيتسمى مضيق جبل الطر، ب عرض ديال 14,3 لكلم. النص ديال الطرافيك التجاري لبحري ف لعالم كيدوز من هاد لمضيق.

لإقتصاد ديال جبل الطر معتامد على السياحة، لقمر ف أنتيرنيت، السرابس د لفينونص، و السوطاج (تزويد لباطوات ب لفيول). و عندها وحدة من أضعف النسب ديال الشوماج، زيادة على كون أغلب لخدّاما فيها ماشي جبلطريين (سيرتو صبليون).

السيادة على جبل الطر من بين النقاطي ديال لمخالفة بين سپانيا و لمملكة لمتحدة، حيت سپانيا كاتطالب ب ترجاع هاد لمدينة ليها. ف ستيفتاء تدار ف 1967، أغلبية د الجبلطريين رفضو باش يرجعو ل سپانيا، و ف واحد أخور ف 2002، أغلبية كانو معا سيادة مشتاركة بين بريطانيا و سپانيا. تقافياً كاين تقارب كبير بين سپانيا و جبل الطر، حيت أغلبية د السكان كيهضرو الصبليونية، زيادة على لهجة ديالهوم كاتسمى يانيطو.

من لبريڭزيت مابقاش جبل الطر عضو ف لإتحاد لؤروپي، ولاكين كاينين مفاوضات طاريين دابا باش تولي لمدينة داخلة ف الزون د شينڭين، باش تسهل الدوزان عبر لحدود بين سپانيا و جبل الطر. تال حدود مارس 2023، لمفاوضات كانو ماوصلو فين. ف يونيو 2025، توصلو سپانيا و لمملكة لمتحدة ل إتفاق مبدئي باش لحدود لبرية يكونو محلولين بشكل كامل ل بنادم و السلاعي، ف لوقت لي لحدود لبحرية يتكونطرولاو من عند لبوليس الصبليوني، بلا ما يمس هادشي ب السيادة لبريطانية. لإتفاقية باقي ماتسناتش بشكل رسمي.

## السمية
[يسار|تصغير|الجيهة الشمالية ديال برج ف [لقصر لموري ف جبل الطر]]
السمية د لمدينة جات من لعربية "جبل طارق"، على السمية ديال لقايد لعسكاري لموري طارق بن زياد لي حط لارمي ديالو ف داك لموضع ملي لمسلمين دخلو ل لأندلس ف لقرن 8. السمية "جبل الطر" مخدّمة من عهد السعديين، و كانو سميات خرين بحال "جبل لفتح" و "جبل لبشارة".

## مصادر

## بيبليوڭرافيا
 
* 
* 
* 
* Drinkwater, John: *A history of the siege of Gibraltar, 1779–1783: With a description and account of that garrison from the earliest periods* London, 1862.
* Falkner, James: *FIRE OVER THE ROCK: The Great Siege of Gibraltar 1779–1783*, Pen and Sword, 2009
* Harvey, Robert: *A Few Bloody Noses: The American War of Independence*, London, 2001
* Rodger, N. A. M.: *The Command of the Ocean: A Naval History of Britain, 1649–1815*, London, 2006
* Norwich, John Julius: *The Middle Sea: a history of the Mediterranean*, Random House, 2006
* Sugden, John: *Nelson: A Dream of Glory*, London, 2004
* Syrett, David: *Admiral Lord Howe: A Biography*, London, 2006.
* Maria Monti, Ángel: *Historia de Gibraltar: dedicada a SS. AA. RR., los serenisimos señores Infantes Duques de Montpensier*, Imp. Juan Moyano, 1852
* Maria Montero, Francisco: *Historia de Gibraltar y de su campo*, Imprenta de la Revista Médica, 1860
* Uxó Palasí, José: *Referencias en torno al bloqueo naval durante los asedios*, Almoraima. n.º 34, 2007

## مزاود

* 
* الخدمة ديال الحرايق و الإنقاد ف جبل الطر
* خرائط قديمة ديال جبل الطر من مجموعة إيران لور للتخطيط، المكتبة الوطنية لإسرائيل


تصنيف:تاريخ د لمغريب
تصنيف:التاريخ د صبانيا
تصنيف:ؤروپا
تصنيف:لمملكة لمتحدة
تصنيف:مقالات فيها مصدر و 3000 بايت
تصنيف:إيبيريا
تصنيف:عوام 1700 ف سپانيا
تصنيف:تأسيسات د 1704 ف ؤروپا